บลจ.แมนูไลฟ์ปรับเป้าดัชนีจาก850เป็น900จุดสิ้นปี
บลจ.แมนูไลฟ์ ปรับเป้าดัชนีหุ้นจาก 850 จุด เป็น 900 จุด หลังเศรษฐกิจแนวโน้มดีขึ้น พร้อมปันผลกองทุน MS-EQ DIV ครั้งที่ 4 อีก 70 สตางค์ รวมจ่าย 2.65 บาทไม่ถึง 1 ปี
10 ส.ค. 2553

บลจ.แมนูไลฟ์ ปรับเป้าดัชนีหุ้นจาก 850 จุด เป็น 900 จุด หลังเศรษฐกิจแนวโน้มดีขึ้น พร้อมปันผลกองทุน MS-EQ DIV ครั้งที่ 4 อีก 70 สตางค์ รวมจ่าย 2.65 บาทไม่ถึง 1 ปี
 นายพนุกร  จันทรประภาพ  ผู้อำนวยการฝ่ายตราสารทุน บริษัทหลักทรัพย์จัดการกองทุน (บลจ.) แมนูไลฟ์ (ประเทศไทย) กล่าวว่า แนวโน้มในปี 2553  แมนูไลฟ์เริ่มมีมุมมองที่เป็นบวกมากขึ้นกับตลาดไทย โดยคาดว่าเศรษฐกิจไทยจะปรับตัวเป็นบวกในปีนี้  โดยคาดว่า GDP จะเพิ่มขึ้นมากกว่าที่เคยคาดการณ์ไว้ โดยคาดว่าน่าจะเติบโตได้อย่างน้อย  6% จากการส่งออกที่ดีขึ้นเนื่องจากเศรษฐกิจโลกที่เริ่มฟื้นตัวอย่างต่อเนื่องประกอบกับการบริโภคและการลงทุนในประเทศที่ปรับตัวดีขึ้นต่อเนื่อง โดยเชื่อว่าผลตอบแทนของการลงทุนในตลาดหลักทรัพย์ในปีนี้ น่าจะมีทิศทางเดียวกับเศรษฐกิจและอัตราการเติบโตของกำไรของบริษัทจดทะเบียน     นอกจากนั้น เชื่อว่าเม็ดเงินลงทุนของต่างประเทศน่าจะเริ่มกลับเข้ามาในตลาดไทยอีกครั้งหนึ่งในช่วงไตรมาสที่สี่ เนื่องจากราคาหุ้น และปัจจัยพื้นฐานของตลาดไทยยังคงอยู่ในระดับที่น่าสนใจเมื่อเปรียบเทียบกับประเทศในเอเชีย โดยยังคงมีค่าราคาต่อกำไรหรือ Price-to-Book (P/BV) ต่ำกว่าประเทศเพื่อนบ้านในภูมิภาคอยู่ถึง12%
 อย่างไรก็ตาม ยังคงต้องติดตามปัจจัยเสี่ยงจากทั้งในและต่างประเทศ ไม่ว่าจะเป็นปัจจัยทางการเมืองในประเทศ แนวโน้มเงินเฟ้อที่อาจจะสูงกว่าที่คาด ตลอดจนความเสี่ยงจากการทยอยลดสภาพคล่องในระบบการเงินของรัฐบาลกลางประเทศต่างๆ หลังจากที่เศรษฐกิจมีแนวโน้มดีขึ้น แมนูไลฟ์ปรับเป้าหมายดัชนีสิ้นปี 2553 ขึ้นจากเดิมที่ 850 จุด เป็น 900 จุด จากการปรับสมมติฐานกำไรบริษัทจดทะเบียนในปีนี้ขึ้นจากเดิม 10% ถึง 15% เป็น 15% ถึง 20%
 นายสุขวัฒน์ ประเสริฐยิ่ง รักษาการประธานเจ้าหน้าที่บริหาร และ ประธานเจ้าหน้าที่สายการลงทุน บลจ.แมนูไลฟ์ (ประเทศไทย)  เปิดเผยว่า บริษัทได้มีมติให้จ่ายเงินปันผลของกองทุนเปิด แมนูไลฟ์ สเตร็งค์ อิควิตี้ ปันผล (MS-EQ DIV) เป็นครั้งที่ 4 ในอัตราหน่วยลงทุนละ 0.70 บาท โดยกำหนดวันปิดสมุดทะเบียน เพื่อสิทธิในการรับเงินปันผลในวันที่ 11 ส.ค. 2553 และกำหนดจ่ายเงินปันผลภายในวันที่ 20 ส.ค.2553 นี้ 
 การจ่ายเงินปันผลในครั้งนี้ เป็นการจ่ายเงินปันผลครั้งที่ 4 โดยจะจ่ายในอัตราหน่วยลงทุนละ 0.70 บาท และจะปิดสมุดทะเบียนในวันที่ 11 ส.ค.2553 นี้  ก่อนหน้านี้ตั้งแต่จัดตั้งกองทุนเมื่อวันที่ 28 ส.ค.2552 กองทุนเปิด แมนูไลฟ์ สเตร็งค์ อิควิตี้ ปันผล (MS-EQ DIV) มีการจ่ายปันผลไปแล้ว 3 ครั้ง โดยครั้งที่ 1 ปิดสมุดทะเบียนเมื่อวันที่ 16 ก.ย.2552 จ่ายเงินปันผลในอัตราหน่วยลงทุนละ 0.70 บาท ครั้งที่ 2 ปิดสมุดทะเบียนเมื่อวันที่ 18 ม.ค.2553 จ่ายเงินปันผลในอัตราหน่วยลงทุนละ 0.55 บาท และครั้งที่ 3 ปิดสมุดทะเบียนเมื่อวันที่ 25 มี.ค.2553 จ่ายเงินปันผลในอัตราหน่วยลงทุนละ 0.70 บาท รวมครั้งนี้เป็น 4 ครั้ง กองทุนจ่ายเงินปันผลทั้งสิ้น 2.65 บาท    กองทุนเปิด แมนูไลฟ์ สเตร็งค์ อิควิตี้ ปันผล (MS-EQ DIV) นี้ สามารถจ่ายปันผลได้สูงสุดถึง 12 ครั้งต่อปี ซึ่งนโยบายของกองทุนนี้เป็นกองทุนที่เน้นลงทุนระยะปานกลางถึงระยะยาวของหุ้นสามัญในบริษัทจดทะเบียนในตลาดหลักทรัพย์ โดยคำนึงถึงราคาและมูลค่าที่เหมาะสม ปัจจัยพื้นฐาน แนวโน้มการเติบโตทางธุรกิจ ประวัติการจ่ายเงินปันผลรวมถึงแนวโน้มการจ่ายเงินปันผลของหลักทรัพย์นั้นๆ